
Cu mult timp în urmă, într-o galaxie departe, departe... 


Capitolul 1 


O fregată a Republicii traversa spațiul întunecat, transportând o brigadă de 
cadeți clone de unsprezece ani, sub privirea atentă a sergentului clonă Crasher. 

— Războiul nu vine cu vreo garanție, le spuse Crasher cadeților. Dar, băieți, vă 
garantez următorul lucru: fiecare membru al acestei Brigăzi a Tinerilor Clone va avea 
momentul său de glorie. Şi acela va fi momentul în care nu veți mai fi un cadeți — ci 
veţi fi soldați. 

Cadetul Jax privi prin hubloul punţii la un punct luminos din depărtare. 

Iată crucişătorul Jedi, gândi el, încercând să nu-şi arate emoția pe faţă. 

Crasher părăsi puntea şi cadeții se împărțiră în grupuri. Toţi, cu excepția 
unuia, observă Jax. Un cadet, cu părul mai lung decât era regulamentar, stătea 
singur... până când îl zăriră cadetii Whiplash şi Hotshot. 

— Cine e tipul cel nou cu părul lung? îl auzi Jax pe Hotshot spunându-i lui 
Whiplash. 

— Un înlocuitor de ultim moment, răspunse Whiplash. Hei. De la ce unitate 
eşti? îl întrebă el pe noul cadet. 

— A 322-a, răspunse cadetul. 

— Am auzit că şi-au făcut deja turul, spuse Hotshot. 

— Eu... eu nu am putut să ajung. Mi-am rupt braţul, adăugă cadetul. 

— Un soldat adevărat ar putea să-şi piardă un braț şi totuşi să se prezinte la 
datorie, spuse Hotshot cu un rânjet. 

— Ce, eşti moale? adăugă Whiplash. 

Ajunge, decise Jax, mergând spre grup. 

— Haide, Whip, spuse Hotshot cu dezinvoltură când îl văzu pe Jax venind spre 
ei. Aerul se împute pe aici. 

Jax îi privi plecând, apoi se întoarse spre noul cadet. 

— Cum te cheamă? întrebă el. 

— Eu sunt Luckyl!, spus el. Mulţumesc, dar mă descurc singur. 

— Sigur, dar un soldat este la fel de puternic ca soldatul de lângă el, spuse 
Jax. Suntem cu toţii împreună, nu! 

Lucky îi oferi un mic zâmbet. 

— Corect. 

Chiar atunci, crucişătorul Jedi trecu pe deasupra, gata să andocheze cu 
fregata mai mică. 

Crasher îi scoase pe cadeți din fregată şi îi conduse în docul de andocare al 
crucişătorului, unde aşteptau un şir de soldați clone. Fiind veterani ai războiului 


1 Lucky —- Norocosul. 


împotriva Separatiştilor, armura lor era marcată şi pătată de bătălii, la fel ca şi 
căştile albe pe care le ţineau în brațe. 

Mărşăluind alături de Lucky, Jax văzu că majoritatea cadeţilor se uitau la 
clonele mai în vârstă cu teamă şi admiraţie. Dar ochii lui Lucky erau întorşi în altă 
parte, ca şi cum nu ar fi vrut să se uite. 

— Nu fi nervos, spuse Jax. Singura diferență dintre noi şi ei este experiența. 
Nu e ca şi cum ar fi Jedi. 

În timp ce spunea asta, o uşă se deschise brusc şi apărură două siluete înalte. 

— Bine ati venit la bordul lui Endurance, spuse Jediul cel mai în vârstă. Eu 
sunt Mace Windu. 

— Anakin Skywalker, spuse tânărul Jedi. Astăzi veți vedea cum funcționează 
un crucişător Jedi complet echipat. Şi veţi avea şansa de a servi chiar alături de doi 
Cavaleri Jedi. 

Asta era prea mult pentru ca până şi cadetii bine pregătiți să reziste. Tinerele 
clone începură să pălăvrăgească entuziasmate, oprindu-se doar când un soldat clonă 
mărşălui spre cei doi Jedi. 

— Domnilor Generali, le spuse el Jedilor. În sala de război vă aşteaptă ordine 
noi de la Generalul Kenobi. Chiar acum. 

Cei doi Jedi ieşiră din docul de andocare. 


Mai târziu, în sala de artilerie a crucişătorului, cadeții văzură cum o explozie 
laser de pe Endurance distruse o minge de metal care se deplasa în spirală prin vidul 
spaţiului. 

Amiralul Kilian dădu din cap în semn de aprobare către sergentul de artilerie 
Fury, care era aşezat la comenzile tunului. Amiralul era scund şi chel, dar cadetii tot 
se simțeau nervoşi sub privirea lui. La bordul lui Endurance, cuvântul lui era lege. 

— Pare uşor, nu-i aşa? îi întrebă Fury pe cadeți. Ei bine, aparențele pot fi 
înşelătoare. Nu există nimic mai periculos în tot spațiul decât o ţintă în mişcare. 

— Ce folosiți ca ţinte, domnule? întrebă cadetul Jax. 

— Droizi care funcţionează defectuos, spuse Fury. 

Asta provocă un ciripit speriat din partea droidului R2-D2, care urmărea 
antrenamentul, iar Fury râse. Kilian îl ignoră pe sergent. 

— Skeeturi?2 mecanice pline cu explozibili, spuse el. Acum, asta este nava mea 
şi regulile mele. Nu permit turişti la bord. Doar soldați. E timpul să ne antrenăm. 
Arătă spre Jax. Tu de acolo... ia arma în primire. 

Jax se aşeză pe scaunul trăgătorului şi aprobă din cap în timp ce o ţintă 
străbătea spațiul. Ceilalţi cadeți se repeziră la portul de observație. Jax tinti şi trase. 
Rată la limită! Cadeţii gemură. 

— O ratare la limită e tot o ratare, puştiule, spuse Fury. 

— Sergentul are dreptate, fu de acord Kilian. Antrenamentul nu se compară cu 
experiența. Şi este singurul lucru pe care niciunul dintre voi nu-l are. 

Amiralul simţi că unul dintre cadeți se uita fix la el. Era Lucky. Îi întoarse 
privirea tânărului, cu o urmă de zâmbet pe față. 

— Tu urmezi, spuse el. 

Jax cobori, iar Lucky îşi ocupă locul în scaunul artileristului. Înainte să 


2 Skeet — termen folosit pentru a defini un obiect în mişcare folosit pentru antrenamentul la ţintă. 


reuşească să se pregătească, un alt skeet zbură pe câmpul stelar. 

Lucky închise calm un ochi şi apăsă pe trăgaci. 

BUUM! Lovitură directă! Cadeţii aplaudară. 

— Înţeleg de ce ti se spune Lucky, spuse Fury. 

Alte trei skeeturi săriră prin spațiu, încrucişându-se într-un model mortal. 
Lucky trase calm - o dată, de două ori şi apoi a treia oară —, spulberând skeeturile în 
bucăţi. Ceilalți cadeți aplaudară şi mai tare. 

— În regulă, în regulă, spuse Crasher. Terminaţi cu gălăgia, cadeți. Suntem 
aşteptaţi pe puntea de observaţie numărul 13. Alinierea! 

În timp ce mărşăluiau spre ieşire, Kilian dădu din cap cu mândrie către Lucky. 

— Ăsta e un cadet demn de a fi urmărit, spuse el. 


Capitolul 2 


Mai târziu, cadeţii mărşăluiră prin crucişător. În timp ce Crasher îi chestiona 
despre sistemele navei, Lucky se strecură în linişte departe de ei. 

Odată rămas singur, îşi băgă un mic comunicator în ureche. 

— Boba, tu eşti? întrebă o voce aspră. 

— Eu sunt, răspunse Lucky, în timp ce îi apărea în mână o hartă holografică a 
crucişătorului. Transmisie primită. Boba terminat. 

Cadetul cunoscut sub numele de Lucky nu era nimeni altul decât Boba Fett! 

Boba se strecură pe coridoare, evitându-i pe membrii echipajului care îşi 
vedeau de treburile lor. Tocmai se apropia de tinta sa când doi soldați apărură de 
după un colț şi aproape că se ciocniră de el. 

Boba închise holograma şi privi fix la clone. 

— Hei, ce faci aici? întrebă unul dintre ei. 

— Am o comunicare secretă, domnule, spuse Boba. Am fost trimis în cabina 
Generalului Windu. Nu e nicio problemă, domnule. 

Clonele se holbară la el. 

— Oh, ba există o problemă, spuse unul dintre soldații clonă. Minti. 

Boba simți cum îi sare inima şi cum îi bubuie sângele în cap. 

Rămâi calm, gândi el. Asta ar fi făcut tata. 

— Recunoaşte, spuse clona. Te-ai pierdut. 

— Haide, lasă-l în pace pe puşti, spuse celălalt soldat, apoi arătă cu degetul. 
Camera lui Windu e în direcția aceea. 

— Da, domnule, spuse Boba. Mulţumesc, domnule! 

Odată intrat în cabina lui Mace, Boba băgă mâna sub centură şi recuperă un 
detonator plat, dreptunghiular. Activă dispozitivul, iar afişajul acestuia începu să 
strălucească. Boba zâmbi. Începuse numărătoarea inversă. 

În timp ce Boba fugea din cabină, dădu aproape imediat peste Mace Windu. 

— Ochii pe unde mergi, zise brusc Jediul, crezând că Boba era un cadet clonă. 

Mace Windu îl ucisese pe tatăl său, vânătorul de recompense Jango Fett, în 
arena de pe Geonosis - acelaşi Jango Fett care fusese clonat pentru a face o armată 
pentru Republică. Trupele clone care luptau pentru Republică fuseseră modificate 
astfel încât să îmbătrânească într-un ritm accelerat. Dar Boba nu fusese modificat, 
iar Jango îl crescuse ca pe fiul său. 

— Da, domnule, răspunse Boba. Îmi pare rău, domnule. 

Mace simți ceva. O ondulaţie în Fortá. Ceva nu era în regulă. Dar multe lucruri 
erau în neregulă în galaxie, iar el era obosit. Cadetul se grăbi să plece şi Mace 
continuă să se îndrepte spre cabina sa, doar pentru a fi oprit de un soldat clonă. 

— Domnule, zise soldatul. Generalul Skywalker vă solicită prezența pe punte. 

Mace îi înmână clonei un teanc de discuri de date. 

— Nu există odihnă pentru cei obosiţi, spuse el. Pune-le în cabina mea, te rog. 

Mace se întoarse pentru a pleca în timp ce clona se îndrepta spre comenzile 
uşii. 


Cadeţii simțiră explozia care zgudui crucişătorul Jedi şi priviră în jur confuzi 
atunci când luminile de urgenţă se aprinseră şi începură să sune alarmele. 

— Asta nu pare a fi un exercițiu, îi spuse Jax lui Boba, care îşi respectase 
numele de Norocosul reapărând înainte ca sergentul Crasher să-şi dea seama că se 
pierduse. 

— Nu avem timp de pălăvrăgeală, ordonă Crasher. A avut loc o explozie. 

Un soldat clonă se repezi la Crasher. 

— Nava e intactă dar avem un om rănit, raportă soldatul. Camera Generalului 
Windu a fost lovită, dar el a supraviețuit. 

Boba icni. 


Anakin şi Mace cercetară rămăşiţele carbonizate ale cabinei lui Mace. 

— Nu a fost un accident, spuse Anakin. 

Mace părea şi mai posomorât decât de obicei. 

— De acord. 

— Sistemul de navigaţie al navei este în apropiere, remarcă Anakin. 

Mace îşi ridică comunicatorul. 

— Amirale, navigația a fost avariată? 

— Îngreunată, dar nu distrusă, zise Amiralul Kilian. Sistemele sunt reparabile. 
Am ordonat oprirea tuturor motoarelor până când vom fi complet operaționali. Ne 
vom menține pe orbită deasupra lui Vanqor. 

— E vreun semn de atac al Separatiştilor? întrebă Anakin. 

— Niciunul, dar vom continua să scanăm, spuse Kilian. Până când vom 
recupera navigația, Endurance este o ţintă grasă şi uşoară. 

— Dacă nu navigația a fost ținta, spuse Anakin, atunci a fost cabina ta. 

În câteva minute, Jedii adunară o echipă de soldaţi clonă. 

— Avem un ucigaş la bordul acestei nave şi suntem blocați în spațiu, spuse 
Mace. 

— La fel şi asasinul nostru, adăugă Anakin. Vom forma o linie neîntreruptă de 
soldați şi vom cerceta nava de la prova la pupa, verificând fiecare coridor, perete 
etanş şi unitate de depozitare. 

— ÎI vreau în viaţă, spuse Mace. 


Capitolul 3 


Lui Boba îi fu mai greu să se strecoare a doua oară, dar o făcea din nou pe 
coridoarele lui Endurance. 

— Observatorule, sunt Boba, şopti el în comunicatorul său. Am avut o ratare. 
Repet, ratare. Ce ar trebui să fac? 

— Mergi la reactor, veni răspunsul. Aruncă nucleul în aer. 

— Dar echipajul! Nu e vorba de ei, doar de Mace! răspunse Boba. 

— Dacă îl vrei pe Windu mort, spuse vocea, fă cum îţi spun eu! 


Boba deschise o uşă şi intră în camera reactorului principal. Maşinăria 
zumzăia de energie. 

— Hei, tu de colo! strigă un soldat clonă. Vino aici! 

— M-am rătăcit, domnule, spuse Boba. Eu doar... mă întorceam la grupa mea. 

— Nu te vei întoarce singur, răspunse soldatul. Protocolul de urgenţă este în 
vigoare. Chem un soldat să te escorteze de aici. 

Boba arătă spre blasterul soldatului. 

— E un DC-15A? întrebă el. 

Clona îi înmână blasterul lui Boba. 

— Poftim, spuse el. Ţine siguranța pusă. 

Boba se uită fix la armă. Soldatul clonă se întoarse şi îşi activă comunicatorul. 
Boba ridică blasterul ca pe o măciucă şi lovi casca soldatului. Dar lovitura rată de 
puţin. Soldatul se întoarse speriat, iar Boba lovi mai tare de data asta. Soldatul căzu 
greu, iar impactul îi smulse casca, dezvăluindu-i fața. 

Boba făcu ochii mari când privi aceeaşi față ca şi cea a tatălui său. 

— Ce faci? întrebă clona. Suntem frați! Nu trage! 

— Tu nu eşti fratele meu, spuse Boba. Nu-ţi face griji, nu te voi ucide. 

Soldatul lovi picioarele lui Boba, trântindu-l pe punte. Boba sări din nou în 
picioare, dezactivă siguranța blasterului şi trase un fulger paralizant în pieptul 
soldatului. În timp ce se prăbuşea pe podea, comunicatorul său începu să bubuie. 

— CT-1477, raportează! CT-1477, de ce ai întrerupt... 

Boba îl opri, gândindu-se la Geonosis, unde el fusese cel care îngenunchease 
cu casca Mandaloriană a tatălui său în mâini, apoi îi îngropase trupul în nisipurile 
roşii. Acolo fusese lăsat singur. 

Brusc, începu să spargă comenzile reactorului cu blasterul şi să învârtă 
butoanele şi cadranele la întâmplare. Când alarmele începură să urle, se întoarse şi 
fugi din cameră. 


Amiralul Kilian se alăturase lui Anakin, Mace şi unui grup de soldați clone care 
cercetau coridoarele. 

— Scanarea noastră a acoperit acum mai mult de jumătate din navă, Amirale, 
spuse Anakin. 


Kilian îşi îngustă ochii şi privi în jur. 

— Cu cât acoperim mai mult teren, cu atât sunt mai puţine locuri pentru a se 
ascunde. 

BUUM! O altă explozie zgudui nava, mult mai mare decât prima. 

Clone şi bucăți de metal sfărâmat fură aspirate printr-o gaură imensă şi 
dispărură în spaţiul cosmic. Endurance, distrusă, începu să plutească în derivă. 


Acum nu mai era nevoie ca Boba Fett să se ascundă deloc. Cu miezul 
reactorului lui Endurance distrus şi baliza de ajutor activată, echipajul era prea 
ocupat pentru a-şi face griji pentru cadeţii pierduţi. 

Boba le găsi pe celelalte clone în haosul din compartimentul de evacuare. 

— Lucky! lătră Crasher. Rămâi cu grupul! 

— Da, domnule, spuse Boba cu blândețe. 

Crasher îi conduse pe cadeți către un rând de capsule de salvare. Boba se trezi 
grupat cu Jax, Whiplash şi Hotshot. Se înghesuiră în capsulă iar Crasher se uită la 
ei prin trapă. 

— Ăsta e momentul, băieţi, spuse el. Faceţi-l să devină al vostru. 

Capsula fu lansată în spațiu, iar Boba privi crucişătorul distrus. Apoi observă 
că Jax pipăia frenetic comenzie. 

— Capsula este defectă! strigă el. 

Capsula lor trecu pe lângă celelalte, îndreptându-se spre spaţiul cosmic. 


Pe puntea de comandă a crucişătorului, Anakin şi Mace stăteau alături de 
Amiralul Kilian, privind planeta Vanqor cum creşte ameninţător pe ecranul principal. 

Comandantul Ponds se chinuia cu comenzile. Mici explozii de flăcări izbucneau 
din sistemele supraîncărcate. R2-D2 îşi folosi extinctorul încorporat pentru a stinge 
una dintre erupții. 

— Amirale, îi spuse Mace lui Kilian. Trebuie să abandonaţi nava. 

— Nicio şansă, răspunse el. 

— Dar, domnule, spuse Anakin. Cu tot respectul, e un ordin. 

— Poate fi ordinul tău, Generale, răspunse Amiralul, dar asta e nava mea. 

— Nu avem timp pentru astfel de sentimente, protestă Anakin. 

— Nu e vorba de sentimente, replică Kilian cu fermitate. Un Amiral trebuie să 
se prăbuşească odată cu nava sa. Nu mă aştept ca tu să înţelegi asta, Jedi. 


Capitolul 4 


La bordul capsulei de salvare, Jax încerca să readucă la viață sistemele de 
control. 

— Navigaţia e distrusă, spuse el. 

— Putem să ghidăm capsula? întrebă Whiplash. 

— Nu, răspunse Jax. 

— Cum rămâne cu combustibilul? întrebă Hotshot. 

— Nu avem nevoie de el, adăugă Jax. Suntem morți în spațiu. 

— Şi ce facem? întrebă Hotshot. 

Jax se holbă la el. 

— Ne facem treaba. 

O lumină puternică trecu peste capsulă, iar clonele auziră zgomotul unei alte 
nave care andoca cu capsula lor de salvare. 

— Nava de salvare? întrebă Whiplash cu speranţă. 

— Este prea devreme, spuse Jax, nedumerit. 

Trapa capsulei se deschise. De partea cealaltă se afla o femeie cu picioare lungi 
şi pielea albă ca osul. În spatele ei se afla un Trandoshan cu pielea verde. 

— Ei bine, ce avem aici? întrebă femeia cu o voce aspră. Băieți, păreți pierduţi. 
Felicitări, Boba. O treabă bine făcută. 

— Nu-l cheamă Boba, protestă Jax. E Lucky. 

— Lucky? repetă ea, cu un zâmbet crud. Asta e bună. 

Jax se uită de la Boba la femeia palidă şi la Trandoshan. 

— Eşti cu ei? întrebă el. 

Boba nu răspunse. 

— Nu mă aşteptam să-ți aduci prietenii cu tine, spuse femeia. 

— Nu m-am putut abține, Aurra, spuse Boba. Ce ai de gând să faci cu ei! 

— Tu ce crezi? întrebă Aurra. 

— Lasă-i să plece, spuse Boba. 

— Sunt martori vii, dragule, spuse Aurra Sing. 

— Asta nu a făcut niciodată parte din plan! spuse Boba. Eu am vrut doar să-l 
ucid pe Jediul care mi-a ucis tatăl! 

— Ei bine, asta va trebui să mai aştepte, spuse Aurra. Maturizează-te... te vei 
răzbuna în timp. Acum treci la bord. Trebuie să plecăm de aici. Sau poti merge cu 
prietenii tăi, pe care îi voi arunca în spațiu. 

Boba ezită, apoi se îndreptă spre Aurra şi Trandoshan. Se întoarse să închidă 
trapa în spatele lui, blocându-i pe cadeți înăuntru. 

— Îmi pare rău, îi spuse el lui Jax. 

— Trădătorule, răspunse Jax. 

Boba se îndepărtă de trapă şi o închise, ceea ce înăbuși tipetele lui Whiplash şi 
ale lui Hotshot. Jax se uită fix la el. 

— Fă-o, şopti Aurra la urechea lui Boba, sunetul fiind asemănător cu toarcerea 
unui nexu. 


3 Nexu - feline prădătoare originare de pe planeta Cholganna, găsite şi pe Zhanox. Prădători agili ca 
nişte pisici, cu patru ochi roşii şi o coamă defensivă cu tepi ascuțiți. Cei patru ochi le ofereau o vedere 
excelentă, a doua pereche permițându-le să urmărească prada după căldura corpului, în infraroşu. 


— O să regreți asta, spuse Jax. 

Boba apăsă butonul de declanşare şi capsula zbură în spaţiu. O privi cum se 
micşorează până la un punct luminos. La început privi îngrozit. Apoi trist. Apoi, fața 
lui nu mai arătă nicio expresie. 


Anakin şi Mace zburară de pe Endurance în navele lor de luptă. 

— Suntem prinşi în atracția gravitațională a lui Vanqor, îi transmise Kilian prin 
radio lui Anakin. Vom încerca să o depunem la suprafaţă. 

— În regulă, răspunse Jediul. După ce veţi fi la sol, vom trimite echipele de 
salvare la locaţia voastră... 

O altă voce interveni. 

— Generale Skywalker, sunt sergentul Crasher. E vorba de cadeți, domnule. 
Nu-i pot contacta pe niciun canal, iar baliza lor de localizare nu este activă. E 
singura capsulă de care nu se ştie nimic. 

— Se pare că sabotorul nostru a ajuns la cadeți, spuse Mace. 

— Trebuie să găsim acea capsulă, spuse Anakin. 


Mai târziu, la bordul capsulei, Jax se holba la panourile de control inerte. 

— Nu-mi vine să cred, spunea mereu Hotshot. Un trădător. A fost un trădător. 

— Nu ne putem face griji în privința asta acum, spuse Jax. Trebuie să găsim o 
modalitate de a contacta pe cineva. 

— Am încercat deja! ripostă Hotshot. Capsula este moartă! Avem doar un 
suport de viață minim! 

— Da? întrebă Whiplash. Şi a cui este vina? Tipul ăla pe care l-ai apărat ne-a 
lăsat să murim! 

— Opreşte-te, Whiplash, spuse Jax. Trebuie să lucrăm împreună. 

Ochii lui Whiplash erau sălbatici, iar Jax se aşteptă să-l lovească cu pumnul. 
Dar apoi lumina umplu din nou capsula. 

— S-au întors să ne termine! se plânse Hotshot. 

Jax aruncă o privire prin trapă. 

— Sunt Jedii! 

Cele două nave de luptă atârnau în spațiu, în apropiere, cu cupolele droizilor 
astromeci ieşind din carcasele lor. Cele două nave de vânătoare îşi coborâră aripile 
cu un gest liniştitor, acesta fiind un semnal că ajutorul era pe drum, apoi accelerară. 

Navele de luptă ale lui Mace şi Anakin trecură în viteză peste suprafața lui 
Vanqor. Urmau o dâră de resturi fumegânde care se sfârşea în dreptul carcasei 
contorsionate a lui Endurance. 

— Aterizează în spatele crucişătorului, spuse Mace. Ne vom apropia pe jos. 

Pe suprafața planetei, Anakin cobori din cabina de pilotaj, în timp ce R2-D2 
folosi o rafală din rachetele sale propulsoare pentru a ieşi din locaşul său din fuselaj. 
Scanând peisajul sumbru, R2 emise un semnal sonor îngrijorat. 

— Ai dreptate, micuțule, spuse Anakin. Nici mie nu-mi place cum arată locul 
ăsta. 

Mace şi droidul R8-B7 merseră înainte, evitând bucăți din epavă fumegândă. 
Anakin şi R2 îi urmară. 

— R8, începe să scanezi zona pentru semne de viață, ordonă Mace. Şi caută un 
punct de intrare în crucişător. 

În timp ce R2 îi urmărea pe Jedi, ceva se înregistră slab pe senzorii săi. Emise 
un semnal sonor de alarmă şi Jedii se întoarseră. 

— E un pic cam agitat, nu? întrebă Mace. 

— Trebuie să fi văzut ceva, spuse Anakin. Nu-i aşa, R2? 

R2 ciripi nesigur. 

— Haideţi, spuse Mace. Se pare că R8 a găsit un punct de intrare. 

Mace şi Anakin priviră în gaura zimțată din corpul navei Endurance, încercând 
să înțeleagă coridoarele răsturnate şi metalul răsucit din interior. Vântul aruncase 
nisip turcoaz în interiorul distrus. R2 emise un bipăit trist când lumina lui detectă 
corpul unui soldat clonă. Mace îngenunche şi rostogoli uşor corpul. 

— Omul acesta nu a murit în accident, spuse el, arătând spre o urmă de 
arsură care îi marca armura albă. 

— Ucigaşul? întrebă Anakin. A ajuns înaintea noastră la locul prăbuşirii? Dar 
de ce a venit aici? 

— Ştim că asasinii mă urmăreau pe mine, spuse Mace. Poate că s-au întors să- 
mi caute cadavrul. 

Ciripitul jalnic al lui R2 îi conduse la o altă clonă moartă. 

— Trebuie să ajungem pe punte şi să-l găsim pe Amiralul Kilian, spuse Mace. 
Trimite droizii să scaneze dacă există supraviețuitori aici jos. 

R2 ciripi nesigur, alăturându-i-se lui R8 în timp ce Anakin îl urma pe Mace 
pentru a urca prin putul turboliftului spre punte. 

— Ştiu că sunt multe interferenţe, îi spuse Anakin lui R2. Dar fă tot ce poti. Şi 
fii atent. 


Mai multe clone zăceau printre resturile punţii. Dar nu era niciun semn de 
Kilian, Ponds sau de ceilalți ofițeri. 

— Probabil că au fost aspiraţi în spaţiu când cabina a pierdut presiunea, spuse 
Mace, activându-şi comunicatorul pentru a contacta navele Republicii de deasupra. 
Căpitane, nu există niciun semn de viață aici jos. Mă tem că Amiralul Kilian şi 


Comandantul Ponds sunt pierduţi. Duceţi supraviețuitorii înapoi la stația medicală. 
Ne întâlnim acolo. 


La celălalt capăt al puţului turboliftului, senzorii lui R2 detectară mişcare 
lângă tăietura din înveliş. R2 ciripi furios la R8, dar celălalt astromec refuză să-l 
asculte. Apoi, R8 se lovi de ceva. Uitând de cearta lor, cei doi astromeci îşi îndreptară 
senzorii vizuali în sus. 

R8 se ciocnise de un gundark - doi metri de muşchi, dinţi şi atitudine rea. 

Cei doi droizi rulară la viteză maximă în timp ce gundarkul urla, sărind după ei 
pe picioarele sale lungi. Tocmai când droizii erau pe punctul să scape din hangar, un 
al doilea gundark sări din spatele unei bucăți de moloz şi îl prinse pe R8, care îşi 
mişcă picioarele panicat. 

R2 lovi gundarkul cu electroşocul său, sperând că îl va ameti. Dar bestia îl 
aruncă pe micul droid prin hangar cu o mână uriaşă, cu gheare, lăsându-l pe R2 
întins pe o parte la intrarea în turbolift. Înainte să se poată mişca, ceva alunecă pe 
punte. Era capul ca o cupolă al lui R8, care fusese rupt de corpul său. 

Acum, bestiile veneau după R2. 


Pe puntea distrusă a lui Endurance, Anakin observă ceva printre dărâmături. 

— E o cască Mandaloriană? întrebă el, nedumerit. Ce caută asta aici? 

Mace se uită de la casca de otel zdrobită la clonele moarte şi înapoi. 

— Cadeţii clonă, murmură el în sinea lui. Jango Fett... Boba... 

Anakin îngenunche pentru a privi mai de aproape casca, apoi întinse mâna 
spre ea. Mace, încă adâncit în gânduri, observă prea târziu ce făcea tânărul Jedi. 

Ochii i se măriră. 

— Anakin, strigă Mace. NU! 

Era prea târziu. În timp ce Anakin ridica casca, o enormă minge de flăcări se 
ridică de pe pasarelă, explozia înghițindu-i pe ambii Jedi. 

Prin macrobinoclul său, Boba Fett privi fumul şi flăcările care se ridicau de pe 
puntea distrusă. În spatele lui, în fața navei Sclav 1, se aflau Aurra Sing, Bossk, 
vânătorul de recompense Trandoshan şi al patrulea membru al echipajului lor, un 
Klatooinian cu aspect neîngrijit, pe nume Castas. Trei ostatici — Kilian, Ponds şi un 
ofițer clonă de navigaţie — zăceau în apropiere legați şi cu căluşul pus. 

— Mace este mort, spuse Aurra. Eşti fericit acum? 

— Nu cred că e mort, spuse Boba. 

— Vreau să plec de pe planeta asta, acum, se plânse Castas. Locul ăsta e plin 
de gundarki şi, în plus, avem ostaticii ăştia pe care acum trebuie să-i luăm cu noi. 

— Nu vreau să iau ostatici, spuse Boba. Îl vreau pe Windu mort. 

— Haide, Boba, spuse Aurra. Acest bagaj suplimentar ne va aduce o sumă 
consistentă de la Separatişti. Împreună cu uciderea lui Windu, vom avea un profit 
bun. 

— Sunt prea multe necazuri pentru o plată insuficientă, dacă mă întrebi pe 
mine, mormăi Castas. 

— Nici măcar nu ati făcut nimic! ţipă Boba. Eu mi-am asumat toate riscurile! 

— Linişte, piticule! ţipă Castas, mişcându-se să-l pălmuiască pe Boba. 

Înainte să reuşească, se trezi cu ochii în ţeava armei lui Aurra. 

— Eu nu aş face asta, spuse ea cu răceală. 

Castas încremeni. Bossk doar privea, cu ochii lui reci de şopârlă fără expresie. 

— Acum relaxează-te, spuse Aurra. Boba are dreptate. Ca să fim plătiți avem 
nevoie de dovada morții lui Windu. Şi dacă l-am ucis şi pe Skywalker, putem cere 
dublu. 

Asta îi atrase atenţia lui Castas. 

— Dublu? întrebă el. 

— Da, dar avem nevoie de dovezi. 

Boba, Aurra şi Castas se urcară pe bicicletele lor speeder, iar motoarele 
începură să bubuie. 


Explozia de pe punte făcuse ca mai multe resturi să zboare prin puntea 
răsturnată a hangarului, strivind un gundark şi speriindu-l pe celălalt. Când 
trepidaţiile încetară, R2 ieşi dintre rămăşiţe. Îşi înclină corpul pentru a putea privi în 
sus, spre puţul turboliftului. Stăpânul său era acolo sus, undeva... şi probabil că 
avea probleme. R2 urcă prin put şi intră pe puntea distrusă. Continuă să bipăie 
până când, în cele din urmă, detectă mişcare prin epavă. 

— R2, strigă o voce. Aici. 

Anakin era țintuit pe punte, cu arsuri pe față. Mace zăcea în apropiere, de 
asemenea îngropat. fiind inconştient. 

— Mă bucur să te văd, amice, reuşi Anakin să spună. 

R2 încercă să-şi folosească brațele pentru a săpa, dar resturile începură să se 
mişte şi se opri cu un ciripit îngrijorat. 

— Ai grijă, R2, spuse Anakin. Vreau să te întorci la navele de luptă şi să apelezi 


Templul Jedi pentru ajutor. Bine? 

R2 bipăi în semn de acord. Apoi detectă sunetul motoarelor, undeva în afara 
crucişătorului, iar Anakin le auzi şi el. 

— Va trebui să te ocupi tu de asta, spuse Anakin. Taie-le cumva calea, apoi 
du-te după ajutor. Noi vom rezista cât de mult putem. Du-te, R2. 


Boba, Aurra şi Castas opriră motocicletele speeder lângă Endurance şi 
coborâră cu blasterele scoase. 

— Haideţi, spuse Boba. Trebuie să găsim cadavrul lui Windu. 

— Ai grijă, Boba! strigă Aurra. 

O bucată de metal se desprinse de pe carcasa distrusă şi se prăbuşi la pământ, 
în timp ce Boba sărea din drum. 

— Da, cu grijă, spuse Castas cu un rânjet. Nu mi-ar plăcea să împart banii 
doar în trei. 

Boba se încruntă la Castas în timp ce Klatooinianul trecea pe lângă el, intrând 
în interiorul întunecat al navei. Înăuntru, începură să urce spre punte, ferindu-se de 
bucăţile de epavă care se prăbuşeau pe coridorul înclinat. 

— Atenţie! strigă Aurra când o bucată foarte mare de metal trecu pe lângă ei. 

— Locul ăsta este o capcană mortală! spuse Castas. 

— Când te-am angajat, nu mi-am dat seama că eşti atât de laş, spuse Aurra. 

— Ei bine, nu vreau să fiu eu următorul care moare, spuse Castas. 

Aurra îşi îngustă ochii. Ceva nu era în regulă. Da, aterizarea forțată a navei 
Endurance o lăsase în bucăţi. Dar nu ar fi trebuit să se ferească de atâtea resturi. 


În faţa lor, R2 întinse un braţ cu interfaţă de calculator spre comenzile uneia 
dintre numeroasele uşi blindate ale lui Endurance. Niciuna dintre bucățile de metal 
pe care le trimisese să alunece spre cei trei vânători nu-i oprise, iar aceştia se 
apropiau tot mai mult. Le spuse comenzilor să închidă uşile blindate dar nu se 
întâmplă nimic. Vânătorii de recompense erau acum aproape. R2 încercă din nou să 
treacă de problema computerului. Într-o clipă, aveau să-l vadă. Comenzile se 
activară, iar uşa de protecție dintre R2 şi vânători se închise brusc. 

— La dracu”! murmură Aurra. 

— Probabil că s-a defectat uşa, spuse Boba. 

Dar privirea încruntată a Aurrei îi spuse că ea credea altceva. 


Pe punte, Anakin auzi o tuse chinuită. Mace îşi recăpătase cunoştinţa. 

— Picioarele mele..., spuse Mace cu un mormăit. 

Îşi eliberă braţele şi încercă să folosească Forța pentru a împinge metalul 
contorsionat de pe partea inferioară a corpului său, dar se auzit un geamăt 
amenințător dinspre grămadă. 

— Ai grijă, spuse Anakin. Am încercat deja asta. O să faci să se prăbuşească 
totul peste noi. 


— Ei bine, cum avem de gând să ieşim din mizeria asta! întrebă Mace. 

— Nu-ţi face griji, spuse Anakin. L-am trimis deja pe R2 înapoi la navele de 
luptă ca să ceară ajutor. 

Mace arcui o sprânceană. 

— Sunt sigur că are totul sub control, insistă Anakin. 

— Spun doar că nu ştiam că va fi vorba de atâta cățărare, se plânse Castas în 
timp ce vânătorii îşi croiau drum prin putul turboliftului. 

— Taci odată, spuse Boba. 

Asta fu de ajuns pentru Aurra. 

— Următorul care spune ceva va primi un proiectil de blaster în creier, îi 
avertiză ea. 

Deasupra lor, R2 scoase un detonator termic dintr-un loc ascuns în interiorul 
carcasei sale, îl declanşă şi îl aruncă în put. Îl auzi ricoşând, urmat de un țipăt din 
partea unuia dintre vânători. 

BUUM! 

Explozia îi făcu pe cei trei vânători să se prăbuşească până jos, în hangar, 
urmăriți de fumul care se ridica şi de resturile care cădeau. 

— Gata! strigă Castas. Am ieşit de aici! Nimeni nu putea supraviețui aici! 

— Un Jedi ar putea! insistă Boba. 

— Nu-mi place să fiu de acord cu Castas, dar există o modalitate mai bună de 
a face asta, spuse Aurra, activând o antenă subţire care i se ridica din cap. Bossk, 
porneşte Sclav 1. Vom face bucăţi tot ceea ce a mai rămas din nava asta. 


— Urăsc să stau aici, spuse Anakin. 

— Calmează-te, Skywalker, răspunse Mace. Vom vedea în curând dacă droidul 
tău merită încrederea pe care o ai în el. 

— Nu-mi fac griji pentru R2, spuse Anakin. Întotdeauna se descurcă. Dar sunt 
îngrijorat de ceea ce are de înfruntat. Ştii cine se află în spatele acestor atacuri? 

Mace se gândi la întrebare. Se trezi uitându-se pe punte, unde casca 
Mandaloriană pârjolită stătea ca şi cum încă i-ar fi privit. 


R2 tocmai se avânta spre partea superioară a navei de luptă al lui Anakin când 
un gundark sări pe navă, legănându-se înainte şi înapoi. R2 ţipă când bestia smulse 
cupola cabinei de pilotaj şi o aruncă spre micul droid, care o evită cu o străfulgerare 
a rachetelor sale. Următoarea lovitură a monstrului îl trânti pe R2 la pământ şi 
trimise nava de luptă al lui Anakin pe o parte. Înainte ca R2 să poată reveni pe 
picioare, gundarkul îl ridică, ținându-l la distanţă de un braț. 

Disperat, R2 trase un cablu terminat cu o ventuză spre gundark, lovindu-l în 
frunte. Creatura surprinsă îl scăpă pe R2, dar droidul era acum ataşat de bestie. 

R2 se feri de gundark şi ataşă capătul său de cablu la corpul navei de luptă a 
lui Anakin. Capul magnetic rămase fixat, iar R2 întinse un braț prelungitor în 
carlingă şi acționă propulsoarele. Motoarele navei se aprinseră, ridicând nava de pe 
pământ. Gundarkul confuz privi nava de luptă în timp ce cablul prins de capul său 
se desfăşura. Apoi, fiara fu smulsă de pe picioare şi târâtă în urma navei. 

R2 chicoti în sinea lui. 


Boba, Aurra şi Castas auziră explozia în timp ce-şi urcau motocicletele speeder 
pe rampa lui Sclav 1. 

— Scanerele au detectat o explozie la locul unde au aterizat Jedii, zise Bossk. 

— Windu! spuse Boba. 

— Blochează toate comunicațiile de pe planetă, spuse Aurra. 

Un minut mai târziu decolară, Sclav 1 ridicându-se în aer. 


R2 porni nava de luptă al lui Mace şi decolă. Apoi răsună o alarmă de 
avertizare — comunicațiile sale erau bruiate! R2 emise un bipăit îngrijorat, dar în 
câteva clipe aceasta fu cea mai mică dintre problemele sale. O navă spațială mică 
venea În viteză spre el, peste câmpie, trăgând cu tunurile laser. 

Ciripind de indignare, R2 manevră nava de luptă a lui Mace de-a lungul 
câmpului de resturi, urmărit de cealaltă navă. Fulgerele de energie trecură pe lângă 
el şi loviră corpul crucişătorului, lovindu-i motoarele şi declanşând un incendiu. 

— Nu-mi place cum sună asta, murmură Anakin. 

Dintr-o dată, nava de luptă a lui Mace trecu pe lângă punte, urmată de o altă 
navă. Focuri de laser explodară în jurul navei de luptă. 

— Credeam că astromecul tău trebuia să cheme ajutoare, nu să decoleze şi să 
ne lase aici, spuse Mace. 

Dar Anakin era mai îngrijorat pentru droid decât de părerea lui Mace. 

— Haide, R2, spuse el. Mă bazez pe tine. 

Deasupra lui Vanqor, nava de luptă a lui Mace se răsucea şi se întorcea într-o 
încercare disperată de a evita rafalele laser ale lui Sclav 1. 

— Tine-o stabilă! îi strigă Boba lui Bossk în timp ce trăgea în nava evazivă. 

— l-am scos comunicațiile din funcțiune, dar nu pot ţine pasul cu ea, şuieră 
Trandoshanul. 

Senzorii lui R2 localizară cele două inele hiperspaţiale. Acceleră spre ele, 
ferindu-se de o altă salvă. 

— Dacă reuşim să distrugem inelele, va fi prins în capcană, spuse Aurra. 

— Pe care dintre ele? întrebă Boba. 

— Distruge-le pe amândouă! răbufni Aurra. 

— Vei avea o singură şansă, puştiule, îl avertiză Bossk. 

Boba îşi îngustă ochii, mutând vizorul de la un inel la altul, aşteptând să vadă 
pe care dintre ele îl va alege pilotul navei de luptă. Nava lui Mace se apropie de inelul 
din stânga. Apoi, brusc, se rostogoli spre dreapta, spre celălalt inel. 

— Te-am prins, Windu! strigă Boba, apăsând pe trăgaci. 

Inelul din dreapta explodă. Dar R2 continuă să se rostogolească, înclinându-se 
pe sub exploziile mortale. Acum se rostogoli înapoi, introducând perfect nava de 
luptă a lui Mace în soclul inelului din stânga, apoi activă hiperpropulsorul şi o 
secundă mai târziu dispăru. 

Boba făcu ochii mari. 

— NU! strigă el în timp ce se prăbuşea în scaunul său. 

— Ei bine, s-a dus o avere, mârâi Castas. Bună treabă, puştiule! Windu se va 


întoarce aici cu o flotă. O să ne vâneze! 

— Nu te baza pe asta, spuse Aurra. Jedii nu poartă ranchiună. Dar am metode 
pentru a-l motiva. 

Deschise uşa calei, unde Kilian, Ponds şi ofițerul de navigaţie zăceau pe podea. 

— Îl vom face pe Windu să vină la noi data viitoare, în condiţiile noastre, spuse 
Aurra. Acum, să plecăm de aici. 

Mace folosi Forța pentru a trage casca Mandaloriană zdrobită spre el, iar 
Anakin îl privi întrebător. 

— A cui este casca asta? întrebă el. 

— Aparține unui vânător de recompense pe care l-am ucis pe Geonosis, 
răspunse Mace solemn. Pe nume Jango Fett. 

— Vrei să spui şablonul clonelor? îl întrebă Anakin pe Maestrul Jedi. 

Mace aprobă din cap sumbru. 

— Da, şi, în mod ciudat, a avut un fiu. Sau cel puţin o clonă pe care o 
considera ca pe un fiu. Numele lui este Boba Fett. Boba se afla pe Geonosis când a 
murit tatăl său. A privit cum l-am ucis. 

— Asta ar putea complica lucrurile, răspunse Anakin gânditor. 

Mace Windu se holbă la propria reflecţie în vizor. 

— Într-adevăr, spuse el. 

Dintr-o dată se auzi o altă explozie puternică şi nava se cutremură. 

— Trebuie să fie reactorul principal, zise Mace. Se topeşte. Şi când o va face... 

— Vom face parte din peisaj, spuse Anakin, ştiind că erau în pericol. 


În Templul Jedi de pe Coruscant, Cavalerii Jedi şi Padawanii se adunaseră 
pentru o întâlnire de strategie. Plo Koon, Maestrul Jedi Kel Dor, făcu un gest către o 
hartă holografică. 

— Vom întări flota de-a lungul Căii Hydian, zise Plo Koon. Asta ar trebui să-l 
împiedice pe Grievous să... 

Dintr-o dată, uşa se deschise şi R2-D2 dădu buzna înăuntru. 

— R2? spuse surprinsă Ahsoka Tano, Padawana lui Anakin. Ce s-a întâmplat? 

R2 se ridică şi se izbi de astromecul R7-D4 al lui Plo Koon, care controla 
holograma. R7 îl lovi înapoi supărat. În timp ce Jedii priveau neîncrezători, cei doi 
droizi se împinseră unul pe celălalt, bipăind şi fluierând furioşi. 

— Ahsoka, îl cunoşti pe acest droid? o întrebă Plo pe tânăra Togruta. 

— Este droidul lui Anakin, R2-D2. 

Plo aprobă din cap. 

— Atunci, R2, transmite mesajul pe care este atât de evident că trebuie să-l 
comunici. 

O clipă mai târziu, toți Jedii se holbară la o hologramă cu Anakin Skywalker 
prins în capcană. 

— Pregătiți-mi nava, spuse Plo. Vom pleca imediat. 


— Astromecul tău a lipsit prea mult timp, spuse Mace. Probabil că nu a reuşit 
să-ți transmită mesajul. 

— R2 va reuşi, insistă Anakin. Ştiu asta. 

— Ai prea multă încredere în droidul ăla, spuse Mace. 


Cei doi inspirară adânc şi începură să se concentreze, astfel încât să invoce 
Forța. Puntea se cutremură şi începu să se prăbuşească cu un geamăt de metal. Dar 
Anakin auzi şi un alt sunet — zumzetul navelor de luptă ale Republicii! 


— Acolo! spuse Ahsoka de pe nava de luptă, arătând cu degetul spre epava lui 
Endurance. Pe punte! 

R2 emise un semnal sonor şi fluieră. 

— Ahsoka, ține nava stabilă, spuse Plo. 

Nava de luptă pluti lângă punte. Comandantul Wolffe şi oamenii săi traseră cu 
linii de cablu lichid spre structura şubredă, în timp ce Plo şi Ahsoka foloseau Forța 
pentru a menţine puntea intactă. 

— O pierdem, domnule! strigă un pilot de clonă. 

O explozie uriaşă zgudui puntea şi trimise nava de luptă în zbor înainte ca 
pilotul să o poată readuce sub control. 

Comandantul Wolffe şi un alt soldat clonă săriră pe punte şi îi eliberară pe 
Jedii prinşi în capcană în timp ce nava începea să se destrame. Ţinându-i strâns pe 
Anakin şi Mace, soldaţii săriră înapoi, ghidaţi în nava de luptă de Ahsoka şi Plo. 

Explozia aruncă nava de luptă într-o parte, în timp ce Plo striga: 

— Tăiaţi liniile! Haideţi! 

În timp ce nava de luptă se îndepărta, izbucni o ultimă explozie, marcând 
sfârşitul navei Endurance. 


Capitolul 9 


Pe Coruscant, Anakin şi Mace se odihneau în centrul medical al Templului 
Jedi. Mace citea de pe un datapad, în timp ce Anakin privea pe fereastră la râul 
nesfârşit de speedere din traficul de pe cer. 

— Deci, ce ai de gând să faci cu acest fiu al lui Jango Fett? întrebă Anakin. 

Mace nu îşi ridică privirea. 

— Nu plănuiesc să fac nimic. 

— Puştiul a distrus un crucişător întreg încercând să te prindă, spuse Anakin. 
Şi tu ai de gând să-l laşi să scape! 

— Ce altceva ar trebui să fac, Skywalker? întrebă Mace. 

— Ce-ar fi să încerci să-l găseşti? răspunse Anakin. 

Asta, în sfârşit, îl făcu pe Mace să se uite la el. 

— Deci ar trebui să mă comport la fel ca acest copil? întrebă el. Ar trebui să 
caut răzbunare? 

— Nu răzbunare, Maestre, adăugă Anakin. O lovitură preventivă! O să caute să 
te omoare! 

— În caz că nu ai observat, noi purtăm un război, răspunse Mace. 

Anakin deschise gura ca să argumenteze, dar uşa alunecă. Plo Koon şi Ahsoka 
Tano intrară în salon. 

— Avem o problemă, spuse Plo, pornind holoproiectorul camerei şi diminuând 
luminile cu o mişcare a mâinii. Am primit o transmisiune de la vânătorii de 
recompense. Se pare că au luat ostatici. 

O hologramă prinse viață, arătându-i pe Aurra şi Boba cu blasterele îndreptate 
spre trei ostatici. 

— Mace Windu! spuse Boba. Ai avut noroc că ai scăpat. Prietenii tăi, aici de 
față nu au fost la fel de norocoşi. 

Boba îşi ridică arma şi îi privi pe prizonieri. Tânărul vânător de recompense 
părea nesigur - speriat, chiar. 

— Până când nu-l vei înfrunta pe Boba, avertiză Aurra, aceşti oameni nu vor fi 
în siguranță. Boba, fă-o, mârâi Aurra. 

Boba se uită la Ponds, care îl privi calm, şi băiatul ezită. 

— Boba! lătră Aurra. 

Ahsoka, Anakin şi Plo tresăriră la pocnetul focului de blaster. Mace privi fără 
nicio expresie. Fumul se încolăcea din țeava blasterului lui Aurra Sing. 

— Mai sunt doar doi, Windu, spuse ea. Vino şi găseşte-ne. Te vom aştepta! 

Holograma se stinse şi umbrele se ridicară, lăsându-i pe Jedi să stea în tăcere 
în lumina puternică a soarelui. 

— Mă voi duce, spuse Mace. 

— Credeam că ai preocupări mai importante, zise Anakin, atrăgând o privire 
tăioasă din partea Jediului mai în vârstă. 

— Asta a fost înainte să ştiu că sunt implicaţi ostatici, răspunse Mace. 

— Nu eşti pregătit să călătoreşti, iar prezenţa ta nu ar face decât să-l enervezi 
pe băiat, replică Plo. Voi pleca eu şi o voi lua pe Padawana Tano cu mine. 


Capitolul 10 


Bossk şi Castas stăteau în cabina de pilotaj când Boba intră şi se aruncă pe un 
scaun gol. Aurra era chiar în spatele lui. 

— Ar trebui să fie doar o chestiune de timp până când ne vor da de urmă, 
spuse ea cu satisfacție. 

Castas se mişcă inconfortabil pe scaun. 

— Te preocupă ceva, Castas? întrebă Aurra. 

— Da, am ceva de spus, zise vânătorul de recompense. Suntem depăşiţi de 
situație. 

— Te-ai angajat să ucizi Jedi, spuse Aurra. Ei bine, aşa se face. 

— Ai zis că Separatiştii vor plăti bine dacă îl ucidem pe Windu, obiectă Castas. 
Puştiul ăla a distrus un crucişător întreg, iar acum luăm ostatici. Asta nu făcea parte 
din plan. 

— Nu te-am luat niciodată drept las, Castas, zise Aurra. Dar tu, Bossk? Simti 
acelaşi lucru? 

— Încă sunt cu voi, şuieră Trandoshanul. Am multe în joc. Şi am nevoie de 
bani. 

— Nu şi eu, spuse Castas. Eu mă retrag. 

— Ai noroc, spuse Aurra. Aveam de gând să fac o oprire. Poţi să-ți târăşti 
carcasa inutilă de pe navă atunci când vom ateriza. 

— Încotro ne îndreptăm? întrebă Boba. 

— Mergem să vizităm un vechi prieten, spuse Aurra. Poate că el îl va înlocui pe 
Castas. Stabiliți cursul spre Florrum. 


Un speeder Jedi zbura printre zgârie-norii uriaşi de pe Coruscant, apoi survolă 
o zonă deschisă marcată de clădiri joase. 

— Maestre Plo, nu înţeleg, spuse Ahsoka. Nu ar trebui să ne îndreptăm spre 
ultimul loc în care ştim că a fost văzut Boba Fett! 

— De ce să ne îndreptăm spre singurul loc în care ştim că nu se află? răspunse 
Jediul Kel Dor. Al doilea vânător din hologramă era Aurra Sing. 

— Un alt vânător de recompense? întrebă Ahsoka. Ca şi tatăl său, Jango Fett! 

— Da, spuse Plo. Se pare că băiatul se află în grija cel puțin a unuia dintre 
asociații lui Jango. 

— Deci căutăm prieteni ai lui Jango Fett, sau locuri unde îşi petrec timpul? îl 
întrebă Ahsoka Tano pe Maestrul Jedi. 

Plo aprobă din cap în spatele măştii respiratorii. 

— Şi pentru a face asta, trebuie să mergem la nivelurile inferioare — în lumea 
interlopă. 

Speederul se înclină brusc şi trecu printr-o gaură imensă, circulară, în peisajul 
oraşului, unul dintre pasajele uriaşe care aduceau aerul şi lumina la nivelurile 
inferioare. 

— Datele despre Jango Fett sugerau că frecventa această zonă, spuse Plo. 
Trebuie să fim precauți. 


Pe Florrum, piratul Weequay Hondo Ohnaka, ieşi din fortăreața sa, cu gărzile 
încadrându-l de o parte şi de alta. Aurra Sing cobori pe rampa lui Sclav 1 iar Hondo 
zâmbi. 

— Draga mea, nu te-ai priceput niciodată să ceri permisiunea de aterizare. 

— Niciodată nu cer permisiunea de a face ceva, dragule, spuse Aurra, apoi îl 
sărută pe Hondo pe buze. 

— Da, spuse Hondo, ştergându-şi gura. Îmi amintesc. 

Se uită la băiatul care era cu Aurra şi ridică o sprânceană. 

— Este fiul lui Jango, spuse Aurra. 

— Ahh, da. Îmi pare rău pentru tatăl tău, spuse piratul Weequay. A fost un 
prieten — şi un om onorabil. 

Boba aprobă din cap, apoi se uită la picioarele sale. 

— Şi acesta este Castas, spuse Aurra. Dar el coboară aici. 

— Nu te-ai putut descurca cu ea, nu-i aşa? întrebă Hondo cu un zâmbet. Ei 
bine, să nu-ţi fie ruşine... Nu eşti primul bărbat care se salvează de sub comanda ei. 

— Vorbeşte din experiență, spuse Aurra. 

Hondo zâmbi. 

— Oh! Eşti o femeie periculoasă! Da, ha-ha! Foarte periculoasă. Haideţi, 
haideţi! Să intrăm înăuntru unde putem discuta afaceri la un pahar de băutură. 

Barul era plin de pirați de toate formele şi mărimile. Boba zări Weegquay, Nikto, 
Ithorieni şi oameni cu aspect neîngrijit. În timp ce barmanul le strecura băuturi lui 
Hondo şi invitaţilor săi, Castas se duse să folosească un holotransmițător din 
cealaltă parte a camerei. 

Boba se întinse spre o cană dar Aurra dădu din cap că nu. În timp ce Boba se 
încrunta, vânătorul de recompense alb precum creta îl văzu pe Castas vorbind în 
holotransmițător şi se încruntă. Antena din craniul ei se ridică discret în timp ce 
continua să vorbească cu Hondo. 

— Sunt blocat pe Florrum, îl auzi pe Castas spunând, vocea fiind amplificată 
de antena ei. 

— Te-am avertizat, spuse vocea de la celălalt capăt al firului. Să lucrezi cu 
Aurra Sing este o afacere proastă. 

— Treaba a luat-o razna, spuse Castas. Ca fiecare afacere pe care o fac cu 
scorpia aia! 

Barmanul turnă două băuturi noi. Hondo luă una, iar Boba se întinse spre 
cealaltă. 

— Nu, Boba, spuse Aurra. 

— Deci, Boba, cum e să lucrezi cu Aurra! întrebă Hondo. Trebuie să fie o 
adevărată aventură. Ea este practic ca mama ta — ceva de genul ăsta, nu? 

Aurra încă îşi folosea antena pentru a trage cu urechea la Castas. 

— Am nişte informaţii, spuse Castas. Informaţii care valorează ceva pentru 
persoanele potrivite. 

Ochii Aurrei se îngustară. 

— Ştii, eu şi Aurra ne cunoaştem de mult timp, îi spuse Hondo lui Boba. De 
fapt, amândoi l-am cunoscut pe tatăl tău, dar probabil că ştii asta. 

Castas se aplecă mai aproape de holotransmițător. Oricine vorbea cu el părea 


interesat. 

— Îţi aminteşti, Aurra, de misiunile pe care le-am făcut împreună? întrebă 
Hondo. 

— Hmm? Da, scuză-mă, răspunse Aurra în timp ce se întorcea şi îşi scotea 
blasterul. Castas! 

Castas se întoarse şi se trezi uitându-se la capătul greşit al blasterului Aurrei. 
Acesta fu ultimul lucru pe care îl mai văzu. 


Capitolul 11 


Speederul Jedi ateriză pe o alee. Plo şi Ahsoka coborâră, purtând pelerine care 
le acopereau hainele Jedi. În fața lor, un neon portocaliu pâlpâia în întuneric. 

— Ei bine, sper că vom avea mai mult noroc aici, spuse Ahsoka. E a cincea 
gaură în care se adună gunoaiele să bea, în care intrăm. 

— Da, şi de data asta încearcă să fii mai subtilă, spuse Plo. 

— Ce vrei să spui? întrebă Ahsoka. 

— Ai adoptat prea multe dintre obiceiurile Maestrului tău, inclusiv lipsa de 
subtilitate, răspunse Plo. Încearcă să te amesteci prin mulțime. Ascultă. 

În interiorul barului se auzea o muzică zgomotoasă şi gunoaie de diferite specii 
umpleau încăperea. 

— Aruncă o privire, îi spuse Plo lui Ahsoka, îndreptându-se spre tejghea. 

Ahsoka privi cu tristeţe la dansatoarea Twi'lek şi merse încet prin bar. Respiră 
adânc şi închise ochii, folosindu-se de Forță pentru a o ajuta să audă vorbitorii 
individuali. 

Bea, bea, bea, încă un pahar. 

E atât de drăguță. Uită-te la ea cum se învârte. 

Războiul ăsta mă omoară - toată afacerea mea s-a dus de râpă. Ah, mai dă-mi 
un rând. 

Florrum? Un prieten de-al meu tocmai a fost ucis pe Florrum. 

Ahsoka îşi ridică sprâncenele şi ascultă atentă. 

— Da, da, lucra la o treabă importantă, spuse un pirat Nautolan care stătea cu 
o gaşcă de Weequay. Cel puţin aşa a spus. 

Ahsoka se apropie mai mult. 

— Îmi spunea că are nişte informaţii valoroase, continuă piratul. Şi apoi... Ea l- 
a împuşcat. Trebuie să fi fost informații bune. 

— Bine, Fong Do, dar cum o cheamă? întrebă un alt tâlhar. Sper că nu este 
cine cred eu că este. 

— Lucra cu Aurra Sing, răspunse Fong Do. Ea chiar este o pacoste. 

Ahsoka făcu ochii mari. 

— Eh, ea este, într-adevăr, spuse celălalt bătăuş. Este fosta iubită a şefului. 
Întotdeauna sunt probleme când apare ea. 

Dintr-o dată, bătăuşul observă că Ahsoka trage cu urechea, aşa că o apucă şi o 
strânse de cap. 

— Ai găsit ceva interesant, puştoaico? întrebă el. 

Ahsoka se răsuci şi îi dădu un cot puternic în burtă. Muzica se opri. Ahsoka 
întinse mâna după sabie, doar pentru a găsi blastere îndreptate spre ea din toate 
părțile. 

— Ce-i asta? întrebă Fong Do. Ce vrei să faci? 

Dintr-o dată, Ahsoka auzi cel mai minunat sunet pe care îl auzise vreodată — 
şuieratul pocnit al unei alte săbii care se aprindea. Capetele se întoarseră să-l vadă 
pe Plo stând în picioare lângă bar, cu mantia dată într-o parte pentru a dezvălui 
hainele de Jedi şi cu sabia albastră într-o mână. Tâlharul îi dădu drumul şi Ahsoka 
îşi luă locul alături de Plo, scoțându-şi propria sabie. 

— Nu ne puteți dobori pe toţi, Jedi! le strigă Fong Do. 


— Vreti să încercați să vă dovediţi teoria! întrebă Plo calm. 

— Nimeni nu trage în localul meu astăzi! strigă barmanul. 

Ahsoka se uită la mulțime şi la blasterele care încă erau îndreptate spre ei. 

— Are dreptate, spuse ea către mulțime. Băuturile sunt din partea casei! 

Tâlharii începură să aplaude. 

— Stai puţin! protestă barmanul, dar mulțimea se împingea deja înainte. 

În haosul care urmă, Ahsoka şi Plo ieşiră afară. 

— Am fost subtilă! spuse Ahsoka. 

— Interesant rezultat, spuse Plo. 

— Dar ai avut dreptate Maestre, spuse Ahsoka. Am auzit despre o crimă. O 
crimă pe care Aurra Sing a comis-o recent. Pe Florrum. 

— Bine lucrat, micuță 'Soka, spuse Plo. Atunci plecăm spre Florrum. 


Pe Florrum, Hondo şi gărzile sale aşteptau afară când naveta Jedi ateriză pe 
suprafața planetei. Pe rampă coborâră Plo Koon şi Ahsoka. 

— Bună ziua, bună ziua şi bine ati venit pe Florrum! zise Hondo, escortându-i 
pe cei doi Jedi spre o clădire. 

— Ar trebui să presupun că ne duci într-o capcană? întrebă Plo. 

— Sunt acolo, vă aşteaptă în bar, zise Hondo. Nu ştiu ce au plănuit pentru voi. 

— Şi motivul pentru care ne spui asta, este? adăugă Plo Koon. 

— Vreau să ştiţi că eu nu sunt implicat în afacerea asta, spuse Hondo. 

Plo îi făcu semn din cap tinerei Jedi, indicându-i că trebuia să aştepte lângă 
uşă. 

— Nu uita, răbdare, spuse el. 


Capitolul 12 


Plo o găsi pe Aurra în barul gol şi întunecat, la o masă iluminată de o singură 
lumină. Se aşeză vizavi de ea. 

— Proastă mişcare, Jedi, spuse vânătorul de recompense. Asta te va costa. 

Boba ieşi din umbră, cu blasterul îndreptat spre ceafa lui Plo. 

— L-am vrut pe Windu, spuse el. Ce cauţi aici? 

Plo îşi întoarse capul doar cât să recunoască prezența lui Boba. Apoi se uită 
înapoi la Aurra. 

— Putem face acest lucru să fie simplu sau dificil, spuse Jediul. Alegerea iti 
aparține. 

Antena se ridică din capul Aurrei. 

— Bossk, mă auzi? spuse ea. Execută ostaticii când iti dau ordinul. 

— Neînţelept, spuse Plo. Ai pierdut deja şi nici măcar nu ştii asta. 

— Sunt pregătită să vă omor pe tine, pe ostatici, şi pe oricine va fi nevoie 
pentru a obține ceea ce vrea Boba, spuse Aurra. 

— Sună mai degrabă ca ceea ce vrei tu, replică Plo. 

Dintr-o dată, Ahsoka apăru în spatele Aurrei. Într-o clipă îşi aprinse sabia, îi 
tăie antena Aurrei şi îi tinu lama strălucitoare la gât. Boba se apropie de Plo. 

— Nu o face! îl avertiză Ahsoka pe Boba, cu sabia ținută la gâtul Aurrei. 

Era o situație de impas. 

— Dă-i drumul, spuse Boba, părând speriat. 

— Nicio şansă, răspunse Ahsoka. 

— Nu o va face, Boba, spuse Aurra. Ea nu e ca tine. 

— Are dreptate, spuse Ahsoka. Eu nu sunt o criminală. 

Boba ezită. 

— Nu sunt criminal, spuse el. Dar vreau dreptate! 

— Noi suntem dreptatea, spuse Plo. 

— Nu-i asculta! spuse Aurra. 

— Nimeni nu va fi rănit dacă vii fără scandal, spuse Plo. 

Boba se uită la Aurra. 

— Nu pot să te las să mori, spuse el mizerabil. 

— Nu va trebui să o faci, spuse ea şi apoi îi făcu cu ochiul lui Boba. 

Dintr-o dată, Aurra se puse în mişcare — mult mai repede decât se aşteptase 
Ahsoka. Boba trase spre Ahsoka, care blocă fulgerul cu sabia, în timp ce săgeți 
mortale ieşiră de sub masă spre Plo. Mai repede decât putea urmări ochiul, Kel Dorul 
răsturnă masa pentru a bloca săgețile şi îl trânti pe Boba pe spate cu un cot care îi 
trimise blasterul învârtindu-se pe podea. 

Aurra îşi scoase pistoalele şi trase o salvă spre Ahsoka, forțând-o să dea înapoi. 
Plo folosi Forța pentru a împinge masa în calea proiectilelor şi îşi aprinse propria 
sabie. Cu o singură lovitură, pistoalele Aurrei fură tăiate în două, lăsând-o fără 
apărare. 

— S-a terminat, spuse Plo. Predă-te. 

Aurra aruncă un detonator termic pe podea. Dispozitivul suna deja în timp ce 
cronometrul său număra invers. Explozia îi trimise pe toți patru zburând prin aer. 

Aurra îşi reveni lângă uşă. Ambii Jedi tocmai se ridicau. Boba încă era întins 


pe podea. 

— Boba, grăbeşte-te! strigă ea. 

Boba încercă să se ridice, dar Plo întinse mâna. Folosind Forța, Jediul îl trase 
pe Boba în strânsoarea lui, iar Aurra fugi, urmărită de Ahsoka. 

— Aurra, ajutor! strigă Boba. Nu mă părăsi! 

— Ostaticii, spuse Plo. Unde sunt? Boba, dacă nu-mi spui unde sunt acei 
oameni, vor muri. Oameni nevinovaţi! 

— M-a părăsit, spuse Boba cu disperare. 


Aurra fugi prin noaptea de pe Florrum, trecând pe lângă Hondo şi piraţii lui. 
Unul dintre ei îşi îndreptă blasterul spre ea, dar un semnal de la Hondo îl opri. Aurra 
sări pe o motocicletă speeder şi plecă în întuneric. 

O clipă mai târziu, Ahsoka se repezi după ea. Din nou piratul îşi ridică arma — 
şi din nou Hondo îl opri. Ahsoka se îndepărtă spre o a doua motocicletă. 

— Dacă nu ne implicăm, vom ieşi învingători de data asta, spuse Hondo. Ai 
încredere în mine. 

Plo ieşi din incintă, cu Boba încătuşat lângă el. 

— Nu ne spune locaţia ostaticilor, îi spuse Plo lui Hondo. M-am gândit că ai 
putea să-i bagi minţile în cap. 

Hondo se uită la Boba şi văzu tristețea de pe faţa lui. 

— Spune-i Jediului ceea ce vrea să ştie, Boba, spuse el aproape cu blândețe. 

— De ce să ajut pe altcineva? întrebă Boba. Eu nu mai am pe nimeni! 

— Este lucrul onorabil pe care trebuie să-l faci, răspunse Hondo. Este ceea ce 
şi-ar fi dorit tatăl tău. 


Bossk aştepta alte ordine împreună cu ostaticii, dar decise că aşteptase destul. 

— Timpul a expirat, şuieră el, îndreptându-şi puşca spre Amiralul Kilian şi 
spre ofițerul clonă. 

Dintr-o dată, o motocicletă speeder ieşi din întuneric, iar şoferul ei derapă cu 
sălbăticie spre Bossk. Acesta plonjă la adăpost, scăpându-şi puşca pe jos. Ahsoka 
sări de pe motocicletă şi îi eliberă pe ostatici. Apăru o altă motocicletă. Aurra sări de 
pe ea şi motocicleta fără călăreț se izbi de cea a lui Ahsoka cu viteză maximă. 
Explodară ambele. Înainte ca cineva să poată reacționa, vânătorul de recompense se 
urcă în Sclav 1 şi porni motoarele. 

Ahsoka fugi după Aurra. 

Bossk îşi scoase pistolul, apoi se opri, dându-şi seama că o puşcă blaster era 
îndreptată spre capul lui — propria lui puşcă, cea pe care o scăpase şi pe care acum o 
ținea Kilian. 

— Nu te mişca, spuse Amiralul. 

Bossk aruncă arma şi îşi ridică mâinile. 

În timp ce Sclav 1 se ridica pe cer şi se înclina în poziţie de zbor, Ahsoka sări 
pe una dintre aripile sale pătrate. Aurra o văzu şi înclină brusc nava, încercând să o 
doboare pe Padawană. Ahsoka lovi aripa cu sabia, tăind un stabilizator. Sclav 1 
începu să se învârtă, Aurra părând disperată. Ahsoka sări în timp ce nava scăpa de 


sub control. Lovi pământul undeva dincolo de creastă şi o explozie lumină noaptea. 


Pe Coruscant, Mace Windu şi Anakin Skywalker îi aşteptau pe Plo şi Ahsoka 
care se întorceau cu naveta Jedi. 

Cei doi coborâră pe rampă, împreună cu Boba şi Bossk încătuşați şi cu cei doi 
ostatici eliberați. Boba îl văzu pe Mace aşteptând pe platforma de aterizare. 

— Data viitoare nu voi mai lăsa nevinovațţii să-mi stea în cale, spuse el, apoi îl 
scuipă pe Mace. Data viitoare vom fi doar noi doi. 

Cei doi rămaseră acolo, uitându-se unul în ochii celuilalt. Apoi, în cele din 
urmă, Mace vorbi. 

— Nu va mai fi o dată viitoare, spuse el. 

Plo şi Ahsoka îl conduseră pe Boba mai departe. În spatele lor, pe platformă, 
Mace continua să-l privească pe tânărul vânător de recompense, fără să spună 
NIMIC. 

Rămase aşa mult timp. 

ÎNCEPUTURI... 


La început s-a numit Vechea Republică. 

Nu a existat niciun document care să consemneze întemeierea Vechii Republici 
şi nici nu era necesar vreunul. Întemeietorii s-au estompat în pulberea istoriei. Ei au 
clădit singura comunitate galactică cunoscută vreodată care întotdeauna şi-a servit 
cetățenii bine şi cu credință. Noi lumi i s-au alăturat odată cu trecerea secolelor 
pentru a împărtăşi conducerea sa benefică. Planete ce se aflau ele însele în primejdie 
datorită dezastrelor naturale sau izbucnirii unor revolte au putut să se îndrepte spre 
vecinii lor pentru a primi ajutor. Toate rasele, toate speciile inteligente, toate popoarele 
erau egale în fața legii şi îşi trăiau viața cu drepturi care le garantau deopotrivă şansă 
şi libertate. 

Vechea Republică s-a format pe temelia celor mai importante lumi ce existau la 
început, majoritatea fiind din centrul galaxiei... În vremea aceea au apărut şi primii 
Cavaleri Jedi. A fost o lungă perioadă de pace şi expansiune galactică determinată de 
inventarea şi progresul călătoriilor in hiperspatiu. Păzitorii acestei Republici au fost 
Cavalerii Jedi, un Ordin viteaz şi neînfricat, numărând sute şi mii de membri ce a 
slujit la apărarea şi protecția popoarelor Republicii. Înţelepciunea, bravura şi puterea 
lor au devenit legendă. Trăgându-şi tăria comună de la Fortà, Cavalerii Jedi au 
menținut pacea pe tot cuprinsul Galaxiei generații după generații şi au transmis mai 
departe crezul lor celor ce s-au dovedit deopotrivă capabili şi demni de cavalerism. 

Prin strânsa ei coeziune Vechea Republică a devenit invulnerabilă față de orice 
atac dinafară. Nicio altă putere galactică cunoscută nu a îndrăznit o asemenea 
mişcare pentru că ea ar fi însemnat un eşec sigur. Cetăţenii Vechii Republici au putut 
dormi liniştiți în paturile lor, aflați în siguranță înăuntrul zidurilor lor politice. 

Atacul a venit, totuşi. Dar, la fel ca în multe societăți democratice, el nu a venit 
din partea unei forțe din afară, ci din interior. Decăderea a început pe măsură ce tot 
mai multe lumi s-au alăturat Vechii Republici. Oficialii locali au devenit susceptibili la 
influență şi mită, plecându-se cel mai adesea în fața dorințelor celor implicaţi în 
afaceri de comerț interstelar. Senatul, slăbit de atâtea secole de pace şi mulțumire de 
sine, a devenit periculos de neglijent. Răsturnarea politică era inimaginabilă, dar 
inevitabilă. 


SITH... 


Un mare contigent dintre Cavalerii Jedi care fuseseră ademeniți de partea 
întunecată a Forţei au fost expulzați din Vechea Republică. După ce au pribegit o 
vreme, ei au dat peste ființele umanoide cunoscute sub numele de Sith şi au adus 
această specie în stare de sclavie. Cei din partea întunecată au ajuns să fie cunoscuți 


sub denumirea de Stăpâni ai Sith-ilor. Pentru următoarele câteva mii de ani imperiul 
lor avea să prospere şi să crească. În acest timp cavalerii Jedi decăzuţi începură de 
asemeni să facă experimente asupra supuşilor lor, convertind mulți Sith în fanaticii 
războinici Massassi. 

Naga Sadow a condus Imperiul Sith. El a văzut ocazia de a extinde Imperiul Sith 
şi a invadat Vechea Republică, însă armatele sale au fost înfrânte de forțele combinate 
ale flotei Vechii Republici şi ale Cavalerilor Jedi. Sadow cu o armată compusă din 
războinici Massassi a fugit spre marginile îndepărtate ale universului, oprindu-se în 
cele din urmă pe cea de-a patra lună a planetei Yavin. Aici dictatorul militar a început 
să facă experimente asupra celor ce l-au urmat, transformându-i în fiare 
monstruoase. Aceasta a avut drept consecință Războiul Fiarelor de pe Sistemul 
Onderon. Maestrul Jedi Arca, Străjerul recent descoperitului Sistem Onderon trimise 
ucenicii săi Jedi pentru a pune capăt violentului Război al Fiarelor. Sub conducerea 
lui Ulic Qel-Droma, aceşti Jedi încearcă să aducă pacea pe Onderon, dar ei sunt 
permanent împiedicaţi de puterile răului ale Reginei Amanoa, o urmaşă a lui Naga 
Sadow. În cele din urmă conflictul vechi de secole se încheie odată cu sosirea 
Maestrului Arca, moartea Reginei Amanoa şi căsătoria Stăpânului Fiarelor Oron Kira 
cu Prinţesa Galia. Între timp, Cavalerul Jedi Exar Kun ce fusese instruit de Maestrul 
Jedi Vodo-Siosk Baas găseşte învățătura interzisă a vechilor Sith. El imită căile demult 
decăzuțţilor Sith şi le foloseşte pentru a crea o proprie filosofie a Codului Jedi. Cu 
aceste cunoştinţe Kun pune la cale o vastă şi puternică frăție şi îşi arogă titlul de prim 
Stăpân întunecat al Sith. Kun şi alți Stăpâni Sith preiau controlul asupra Galaxiei şi 
reînvie vechiul Imperiu Sith. Lor li se opun în mod violent sute de Cavaleri Jedi. 
Războiul Sith care urmează este un conflict teribil în care multe personaje istorice 
importante sunt ucise, inclusiv Maestrul Jedi Arca. Toţi Cavalerii Jedi se adună 
laolaltă pe luna-junglă într-un front unit contra cetăţii fortificate Sith construite de 
Exar Kun. Cavalerii Jedi aliați printr-o masivă lovitură nimicitoare distrug pe 
supraviețuitorii Massassi. La scurtă vreme după aceea Exar Kun este şi el ucis de 
Cavalerii Jedi. Spiritul său este surghiunit pe un tărâm al întunericului veşnic pe 
Yavin 4. Stăpânii Sith sunt înfrânți şi nu se mai aude nimic despre ei până peste 
câteva secole, pe timpul războiului comerțului, pe Planeta Naboo. 


IMPERIUL... 


Un senator ambițios şi lipsit de scrupule numit Palpatine s-a ridicat extrem de 
repede la putere, ajutat de către unii membri obscuri ai Senatului care începuseră să 
râvnească la mai multă influență şi autoritate. Promițând că va face curățenie în 
Galaxie şi va readuce Republica la strălucirea ei de odinioară, Palpatine a fost ales 
Preşedinte al Republicii şi s-a înconjurat cu acei oficiali lacomi şi avizi de putere care 
l-au sprijinit în ascensiunea sa. Ceea ce ei nu ştiau era că Palpatine îşi trăgea puterea 
şi carisma de la partea întunecată a Forţei. El avea însă ambiții mult mai mari decât 
i-ar fi îngăduit funcția de Preşedinte, iar aceia care i-au netezit drumul spre înaltele 
sfere ale puterii politice se vor trezi curând înlăturați, întemnițați ori striviți de mâna 
grea a lui Palpatine, în timp ce acesta îşi urmărea fără cruțare țelul final. Din ordinul 
lui Palpatine, noul imperiu a început o cursă a înarmării cum nu a mai existat alta în 
istoria galactică. Imense nave cu o incredibilă putere de foc au sărit de pe planşeta de 
proiectare în existența reală parcă peste noapte. Progresul tehnologic ce a rezultat a 
determinat apariția unei noi ştiinţe a războiului. 

Sistemele din centrul galaxiei au fost primele care au căzut, guvernele lor 
planetare fiind înlăturate prin forță, în timp ce legea marțială se extindea de la o lume 
la alta. 

Sigur pe poziția sa, înconjurat de un nucleu militar ce-i ştia de frică, Palpatine 
s-a autodeclarat Împărat. Pentru prima oară în nenumărate secole, lumile Vechii 
Republici s-au trezit conduse de un singur om. Toate drepturile personale au ajuns la 
cheremul capriciilor Împăratului, iar cele dintâi revolte împotriva lui Palpatine au fost 


înăbugşite aproape înainte de a izbucni. Cavalerii Jedi au fost vânați în mod sistematic 
şi executați sumar. Ei s-au văzut abandonați, trădați sau ucişi chiar de către aceia pe 
care îi apăraseră vreme îndelungată. Senatul marionetă ce fusese păstrat în funcțiune 
era permanent dezbinat, iar conducerea directă a fost încredințată guvernatorilor 
regionali numiți de Palpatine. Crearea unei arme teribile, una capabilă să distrugă o 
planetă întreagă cu un singură lovitură, a ţinut liderii îngroziți ai fiecărei lumi sub 
amenințarea anihilării. Steaua Morţii a fost ultimul cuvânt al lui Palpatine - 
asigurarea finală a puterii sale asupra miliardelor de fiinte pe care le conducea. 


ALIANȚA REBELĂ... 


Când imperiul lui Palpatine a ajuns la putere, un grup de cetățeni de pe întreg 
cuprinsul galaxiei au început să se organizeze încet şi discret într-o Forţă Rebelă. 
Rebelii aveau un singur scop: distrugerea Imperiului şi întoarcerea la sistemul 
democratic din trecut. La început fără să ştie, acest grup curajos a avut aliați în 
Senat. Acei senatori planetari au înțeles pericolul extrem reprezentat de ascensiunea 
rapidă la putere a lui Palpatine şi au pus la cale în secret răsturnarea lui printr-o 
mişcare de preemţțiune care ar fi concentrat valul rezistenței într-o forță care să 
asigure libertatea tuturor locuitorilor Vechii Republici. 

Senatorul Bail Organa din Alderaan şi senatoarea Mon Mohtma din Chandrila 
au pus la cale în secret un plan care, se spera, va împiedica drumul său spre 
Preşedinţia Senatului. Tentativa lor a eşuat deoarece ridicarea la putere deplină a lui 
Palpatine s-a produs literalmente peste noapte odată ce baza sa de politicieni corupți a 
fost instalată. La o întâlnire în reşedinţa lui Organa în Casa Cantham din Oraşul 
Imperial, Mohtma a îndemnat la revoltă generală împotriva lui Palpatine şi a forțelor 
sale crescânde. Organa s-a opus, temându-se că o asemenea mişcare ar fi putut 
distruge nu numai pe Palpatine, dar şi întregul sistem de guvernare pe care ei luptau 
să-l salveze. Organa dedicase întreaga sa viață democraţiei Vechii Republici şi 
sistemului senatorial şi socotea că odată pusă în mişcare pentru a-l opri pe Palpatine 
anarhia nu va mai putea fi controlată. 

Apoi o mică planetă din Sectorul Sern, lângă Lumile Centrale, a fost prima care 
a simţit urgia militară a lui Palpatine. Masacrul de la Ghorman a avut loc atunci când 
guvernatorul planetar ghormanez a refuzat să se încline în fața lui Palpatine. Cetăţenii 
acestei lumi, sfidând o sporire Imperială a impozitelor au organizat un protest paşnic 
pe principalul port spatial al planetei, blocând pistele de aterizare folosite de navele lui 
Palpatine. Zeci de persoane au fost ucise şi alte sute grav rănite când o navă militară 
condusă de Căpitanul (ulterior Marele Moff) Tarkin a aterizat intenționat peste 
protestatari când venise să adune noile taxe. Acest eveniment a marcat moartea Vechii 
Republici şi în acel moment multe alte lumi au înțeles că sistemul democratic pe care 
îl cunoşteau s-a prăbuşit complet. 

Bail Organa, îngrozit de o asemenea monstruozitate, a început să o ajute pe 
senatoarea Mohtma să deturneze fonduri şi arme în mâinile sufletelor curajoase care 
s-au unit în curând, formând celule de rezistență organizată. Încă şi mai important, 
poate, Organa şi mica sa grupare de simpatizanți ai rebelilor din Senat au pus la 
dispoziția liderilor rebeli informații strict secrete, permițându-le să plănuiască lovituri 
prin surprindere împotriva navelor şi trupelor Imperiale. 

Multele grupuri izolate de rezistență împrăştiate în toată galaxia i-au pricinuit 
puţine griji lui Palpatine. Conducătorii lor erau săraci, iar forțele lor dezorganizate. Ei 
aveau puține arme şi desigur nimic din ceea ce ar fi putut face față forțelor imperiale 
însărcinate cu eliminarea lor. Multe unități de rezistență au fost dispersate sau chiar 
nimicite, iar planeta lor a fost pusă sub legea marțială. 

Implicarea senatoarei Mothma în Rebeliune a fost descoperită de poliția secretă 
Imperială, dar înainte ca ea să fie prinsă, o informaţie dintr-o sursă amicală ajunsă la 
urechea lui Organa i-a permis să părăsească capitala imperială. Astfel ea a evitat 


capturarea şi dedicându-se cu totul distrugerii Imperiului a devenit Şeful Statului 
Major al Alianţei Rebele. 

Lucrând la organizarea unei Alianțe a Planetelor Rebele, primul său succes a 
venit la o conferință secretă ţinută în sistemul Corellian. Întrucât Mohtma a arătat 
numeroşilor lideri ai grupurilor de rezistență dispersate cum o conducere centrală ar 
duce la îmbunătățirea comunicaţiilor, la un acces mai mare la fonduri, aprovizionare 
şi armament cele trei grupuri principale de rezistență au căzut de acord să se unească 
într-un grup coerent. Acest Tratat Corellian a pus bazele Alianţei care în scurtă vreme 
şi-a sporit puterea grație nou-formatei unități. 

Declaraţia Rebeliunii, ratificată la aceeaşi conferință, l-a sfidat în mod fățiş pe 
Palpatine şi chiar i s-a adresat personal. Ea prevedea, între altele: 


„Ai dezorganizat Senatul, vocea Poporului; 

Ai instituit o politică flagrantă de rasism şi genocid împotriva popoarelor 
non-umane din galaxie. 

Ai înlăturat conducătorii aleşi ai planetelor, înlocuindu-i cu Moff-i şi Guvernatori 
după bunul tău plac; 

Ai mărit impozitele fără consimțământul celor impozitați; 

Ai ucis şi întemnițat milioane de persoane fără a beneficia de un proces; 

Ai extins armata dincolo de limitele necesare şi prudente, doar pentru unicul scop 
de a-i oprima pe supuşi; 

Noi, Alianța Rebelă, în numele şi cu autoritatea ființelor libere din galaxie 
declarăm în mod public şi solemn intențiile noastre: 

Să luptăm şi să ne opunem ție şi forțelor tale prin orice mijloace care ne vor sta la 
îndemână; 

Să refuzăm orice lege Imperială contrară drepturilor ființelor libere; 

Să provocăm distrugerea ta şi distrugerea Imperiului Galactic; 

Să eliberăm pentru totdeauna toate ființele din galaxie; 

Pentru îndeplinirea acestor țeluri noi punem chezăşie proprietăţile, onoarea şi 
viețile noastre” 


Lumile de pe întinderea galaxiei s-au unit în lupta contra tiraniei lui Palpatine 
şi a Imperiului său. Divergenţele care existaseră cândva între rase şi specii au fost 
aruncate peste bord, deoarece dorința comună de libertate a devenit centrul de 
greutate al vieților lor. Piloţi spațiali au străbătut distanțe interstelare, adeseori în 
mici nave de luptă, cu riscul de a fi detectați şi întemnițați de imperiali, în scopul de 
a se alătura Rebeliunii. 


